P9_TA(2022)0139

Opnåelse af kvinders økonomiske uafhængighed gennem iværksætteri og selvstændig virksomhed

Europa-Parlamentets beslutning af 3. maj 2022 om opnåelse af kvinders økonomiske uafhængighed gennem iværksætteri og selvstændig virksomhed (2021/2080(INI))

(2022/C 465/05)

Europa-Parlamentet,

— der henviser til artikel 2 og artikel 3, stk. 3, i traktaten om Den Europæiske Union og artikel 8 i traktaten om Den Europæiske Unions funktionsmåde,

— der henviser til artikel 21, stk. 1, artikel 23 og artikel 33, stk. 2, i Den Europæiske Unions charter om grundlæggende rettigheder;

— der henviser til Kommissionens meddelelse af 5. marts 2020 med titlen »Et EU med ligestilling: strategi for ligestilling mellem mænd og kvinder 2020-2025« (COM(2020)0152),

— der henviser til Kommissionens meddelelse af 10. marts 2020 med titlen »En SMV-strategi for et bæredygtigt og digitalt Europa« (COM(2020)0103),

— der henviser til Kommissionens meddelelse af 1. juli 2020 med titlen »Den europæiske dagsorden for færdigheder med henblik på bæredygtig konkurrenceevne, social retfærdighed og modstandsdygtighed« (COM(2020)0274),

— der henviser til Kommissionens meddelelse af 3. marts 2021 med titlen »En Union med lige muligheder: Strategi for rettigheder for personer med handicap 2021-2030« (COM(2021)0101),

— der henviser til studie fra 2020 fra Kommissionens Generaldirektorat for Kommunikationsnet, Indhold og Teknologi med titlen »Women in the Digital Age«,

— der henviser til sin beslutning af 19. januar 2016 om eksterne faktorer, som udgør hindringer for kvinders iværksætteri i Europa (1),

— der henviser til sin beslutning af 28. april 2016 om ligestilling mellem kønnene og styrkelse af kvinders position i den digitale tidsalder (2),

— der henviser til sin beslutning af 3. oktober 2017 om styrkelse af kvinders økonomiske indflydelse og status i den private og offentlige sektor i EU (3),

— der henviser til sin beslutning af 17. april 2018 om styrkelse af kvinders og pigers position inden for den digitale sektor (4),

— der henviser til sin beslutning af 21. januar 2021 om udligning af den kønsbestemte digitale kløft: Kvinders deltagelse i den digitale økonomi (5),

— der henviser til sin beslutning af 21. januar 2021 om kønsperspektivet i covid-19-krisen og perioden efter krisen (6),

— der henviser til sin beslutning af 21. januar 2021 om EU's strategi for ligestilling mellem kønnene (7),

— der henviser til sin beslutning af 10. juni 2021 om fremme af ligestilling mellem kønnene i uddannelse og karriereveje inden for naturvidenskab, teknologi, ingeniørvirksomhed og matematik (STEM) (8),

— der henviser til studie med titlen »The Professional Status of Rural Women in the EU«, offentliggjort af Temaafdelingen for Borgernes Rettigheder og Konstitutionelle Anliggender under generaldirektoratet for Unionens Interne Politikker i maj 2019,

— der henviser til studie med titlen »Enhancing Women's Economic Empowerment through Entrepreneurship and Business Leadership in OECD Countries«, offentliggjort af Directorate for Employment, Labour and Social Affairs under Organisationen for Økonomisk Samarbejde og Udvikling (OECD) i 2014,

— der henviser til studie med titlen »International Survey of Adult Financial Literacy«, offentliggjort af OECD i 2020,

— der henviser til kapitel 2 i studiet med titlen »The Missing Entrepreneurs 2019: Policies for Inclusive Entrepreneurship«, offentliggjort af OECD i december 2019,

— der henviser til kønsligestillingsindekset fra Det Europæiske Institut for Ligestilling mellem Mænd og Kvinder (EIGE),

— der henviser til artikel 6 i FN's konvention om rettigheder for personer med handicap,

— der henviser til FN's verdensmål for bæredygtig udvikling,

— der henviser til »Women in Digital«-resultattavlen,

— der henviser til studie med titlen »Women's entrepreneurship and self-employment, including aspects of gendered Corporate Social Responsibility«, som blev offentliggjort af Temaafdelingen for Borgernes Rettigheder og Konstitutionelle Anliggender i dets Generaldirektorat for Interne Politikker i maj 2020,

— der henviser til studie med titlen »Funding women entrepreneurs: How to empower growth«, som blev offentliggjort af Den Europæiske Investeringsbanks »Innovation Finance Advisory« i juni 2020,

— der henviser til forretningsordenens artikel 54,

— der henviser til betænkning fra Udvalget om Kvinders Rettigheder og Ligestilling (A9-0096/2022),

A. der påpeger, at ligestilling mellem kønnene er en grundlæggende værdi og et centralt mål for EU og en grundlæggende forudsætning for, at kvinder og piger kan nyde deres menneskerettigheder fuldt ud, ligesom det er af afgørende betydning for deres empowerment, udfoldelsen af deres fulde potentiale og for realiseringen af et bæredygtigt og inklusivt samfund; der påpeger, at kønsbaseret forskelsbehandling baseret på stereotyper og uligheder kombineret med intersektionel forskelsbehandling på grund af bl.a. køn, race, etnisk eller social oprindelse eller handicap, seksuel orientering, kønsidentitet eller kønsudtryk, har negative sociale og økonomiske konsekvenser og påvirker den måde, hvorpå kvinder oplever udfordringer, herunder med hensyn til at starte en virksomhed op og blive selvstændig;

B. der påpeger, at kvindeligt iværksætteri styrker kvinders frigørelse og empowerment; der henviser til, at den årlige medianindkomst for fuldtidsiværksættere i perioden 2014-2018 var den samme for mænd og kvinder (9); der henviser til, at kvinders økonomiske uafhængighed og empowerment er afgørende for at virkeliggøre kvinders rettigheder og ligestillingen mellem kønnene og omfatter evnen til at deltage på lige fod på arbejdsmarkedet, have adgang til og kontrol over produktive ressourcer, have kontrol over egen tid, eget liv og egen krop, realisere sig selv og deltage meningsfuldt i den økonomiske beslutningstagning på alle niveauer; der påpeger, at opnåelse af økonomisk uafhængighed kræver promovering af iværksætteri og selvstændig virksomhed for kvinder og skal ledsages af passende foranstaltninger til at sikre kvinder lige deltagelse på arbejdsmarkedet, lige løn for samme arbejde eller arbejde af samme værdi, adgang til anstændigt arbejde samt deling og anerkendelse af huslige og omsorgsrelaterede pligter;

C. der henviser til, at kvinder repræsenterer det mest værdifulde og største uudnyttede iværksætter- og lederpotentiale i Europa; der henviser til, at der i perioden 2014-2018 var dobbelt så stor sandsynlighed for, at kvinder i OECD som helhed ville starte egen virksomhed, som at kvinder i EU ville gøre det (10); der fremhæver, at kvindelige iværksættere og selvstændige er en underudnyttet kilde til bæredygtig økonomisk vækst, jobskabelse og innovationspotentiale, og at fremme heraf er et vigtigt redskab til at styrke kvinders økonomiske empowerment og uafhængighed; der henviser til, at kvinders økonomiske empowerment sætter skub i produktiviteten og øger den økonomiske diversificering og indkomstligheden; der understreger, at selvstændig erhvervsvirksomhed skal anerkendes som en form for arbejde, der bidrager til at skabe job og nedbringe arbejdsløsheden; der henviser til, at undersøgelser viser, at kvinder ofte har en anden administrativ og ledelsesmæssig stil end mænd, og at kønsdiversitet i teams er gavnligt for samfundet og økonomien (11); der henviser til, at støtte til kvindelige iværksættere og selvstændige også vil styrke EU's konkurrenceevne, og at EU og dets medlemsstater derfor bør fremme alle iværksætteraktiviteter, der skaber job og indkomster og dermed merværdi for erhvervslivet og samfundet;

D. der henviser til, at kvinder i landdistrikter og ugunstigt stillede regioner er mere tilbøjelige til at blive iværksættere og selvstændige end kvinder i byer og økonomisk velstillede regioner (12); der henviser til, at beskæftigelsesmulighederne for kvinder i EU's landdistrikter er ringere end for mænd i landdistrikter og kvinder i byområder i EU; der henviser til, at andelen af selvstændige erhvervsdrivende kvinder i landdistrikter er lidt højere end i det samlede område; der henviser til, at 30 % af landbrugsbedrifterne i EU drives af kvinder som selvstændige (13);

E. der henviser til, at det relativt lave antal kvindelige iværksættere bør betragtes som en uudnyttet kilde til innovation og udvikling, navnlig i forbindelse med EU's grønne og digitale omstilling og dets økonomiske genopretning efter covid-19-krisen; der henviser til, at covid-19-krisen har ramt kvinder uforholdsmæssigt hårdt, navnlig dem, der arbejder i prekære job, kvindedominerede sektorer og den uformelle økonomi, for hvem den har haft betydelige økonomiske og beskæftigelsesmæssige konsekvenser på grund af øgede omsorgs- og husholdningsmæssige pligter, begrænset adgang til seksuel og reproduktiv sundhed og rettigheder (SRSR) samt udsættelse for kønsbaseret vold og chikane; der henviser til, at den europæiske økonomi ved at tilskynde flere kvinder til at komme ind på det digitale arbejdsmarked har udsigt til en potentiel vækst i BNP på 16 mia. EUR; der henviser til, at forbedring af ligestillingen mellem kønnene og styrkelse af kvindeligt iværksætteri er afgørende for at fremskynde og styrke den europæiske genopretning;

F. der henviser til, at Den Europæiske Union er sakket bagud i forhold til USA og Kina med hensyn til udvikling af teknologier inden for f.eks. kunstig intelligens og blockchainteknologier; der henviser til, at de højest værdisatte startups i verden i april 2021 hovedsagelig var kinesiske og amerikanske virksomheder; der henviser til, at EU bør anerkende og støtte de europæiske kvinders innovationskapacitet med hensyn til udvikling af teknologier;

G. der henviser til, at kvinder kun udgør 34,4 % af de selvstændige i EU og 30 % af startup-iværksætterne, hvilket bekræfter, at de største kønsforskelle inden for iværksættervirksomhed findes i Europa og Nordamerika (14); der henviser til, at kun 34 % af lederposterne i EU er besat af kvinder (15); der henviser til, at tidligere erfaring fra ledende stilling giver den enkelte de kompetencer og den selvtillid, der er nødvendig for at drive egen virksomhed (16); der henviser til, at manglen på social beskyttelse i form af f.eks. betalt syge-, barsels-, fædre- og forældreorlov kan være problematisk for selvstændige kvinder i flere medlemsstater; der henviser til, at selvstændige kvinder er mere udsatte for at blive ramt af fattigdom;

H. der henviser til, at det er kompliceret at starte og drive en virksomhed i EU på grund af de forskellige bureaukratiske og administrative krav og procedurer, hvilket gør det vanskeligere at motivere flere kvinder til at blive iværksættere; der påpeger, at kvinder skal overvinde andre hindringer end mænd, navnlig af økonomisk, lovgivningsmæssig og social art, for at blive iværksættere; der henviser til, at disse hindringer er bygget op omkring kønsstereotyper, som bidrager til kønsopdeling inden for uddannelse, mangel på specifikke uddannelser, en lavere grad af iværksættertillid, mindre adgang til information, finansiel og statslig støtte og færre værktøjer til sociale og erhvervsmæssige netværk, kønsskævheder og vanskeligheder med at forene arbejdsliv og familieliv på grund af manglende omsorgsinfrastruktur, navnlig til børnepasning, og på grund af den stereotype forestilling om, at omsorg og husligt arbejde overvejende er kvindearbejde; der henviser til, at kvinder i højere grad end mænd angiver fleksible arbejdstider som motivation for at blive iværksættere og selvstændige (17); der henviser til, at iværksætteri og selvstændig virksomhed for kvinder også kan være et værdifuldt redskab til at forene arbejds- og familieliv; der henviser til, at kun 34,5 % af kvinderne i EU og 37,7 % af kvinderne i OECD i perioden 2014-2018 følte, at de havde de nødvendige kvalifikationer til at starte deres egen virksomhed; der henviser til, at næsten 10 % flere kvinder end mænd oplyser at være bange for at få fiasko (18); der henviser til, at der er et finansielt kundskabsgab mellem mænd og kvinder; der henviser til, at dette gab fungerer som en hindring for kvinder, der ønsker adgang til finansiering, og forhindrer dem i tillidsfuldt at tage del i økonomiske og finansielle aktiviteter (19);

I. der henviser til, at skadelige strukturer og stereotyper viderefører uligheder; der henviser til, at traditionelle kønsroller og -stereotyper stadig har indflydelse på opgavefordelingen i hjemmet, inden for uddannelse, på arbejdspladsen og i samfundet; der henviser til, at ulønnet omsorgsarbejde og husligt arbejde hovedsageligt udføres af kvinder, hvilket påvirker deres beskæftigelse og karrierefremskridt og bidrager til løn- og pensionsforskellen mellem mænd og kvinder; der henviser til, at foranstaltninger til sikring af balance mellem arbejdsliv og privatliv som f.eks. direktivet herom skal gennemføres hurtigt og ordentligt i medlemsstaternes nationale ret og bør suppleres med yderligere foranstaltninger med henblik på at inddrage flere mænd i det ulønnede arbejde;

J. der henviser til, at adgang til netværk, mentorordninger og promovering af kvindelige iværksættere som rollemodeller er vigtige for at motivere kvinder til at betragte iværksætteri som en karrieremulighed og øge kvindernes økonomiske empowerment; der henviser til, at en mangfoldighed af rollemodeller kan appellere til kvinder fra forskellige baggrunde;

K. der henviser til, at nogle private virksomheder som led i deres CSR-strategier har indført foranstaltninger såsom mentorordninger, networking og hjælp til adgang til finansiering og teknologi for kvindelige iværksættere;

L. der henviser til, at statistikker viser, at kvindelige iværksættere har vanskeligere ved at skaffe finansiering og kapital end mænd; der henviser til, at virksomheder ledet af kvinder stadig tegner sig for en meget lille andel af investeringsmodtagerne; der henviser til, at virksomhedsstifterteam, der kun bestod af mænd, modtog 93 % af den samlede kapital, der blev investeret i europæisk teknologivirksomheder i 2018 (20); der henviser til, at kun 32 % af venturekapitalmidlerne blev tildelt virksomheder med mindst én kvindelig leder (21); der henviser til, at kvinders nyskabelser sjældnere identificeres og anerkendes som innovationer og lovende idéer; der henviser til, at virksomheder ledet af kvinder i Central- og Østeuropa præsterer 96 % bedre end virksomheder stiftet af mænd med hensyn til kapitalproduktivitet, selv om de har modtaget mindre finansiel støtte (22);

M. der henviser til, at data viser, at kvindelige iværksættere genererer flere indtægter, selv om de modtager mindre økonomisk støtte;

N. der henviser til, at kun 10 % af alle business angels i Europa er kvinder (23), og at kvinder navnlig er underrepræsenterede blandt private equity-investorer inden for digitalisering; der henviser til, at kun 10 % af alle lederposter i private equity- og venturekapitalvirksomheder på verdensplan (24) er besat af kvinder; der henviser til, at porteføljeforvaltere ifølge flere undersøgelser har tendens til at levere kapital til og ansætte folk, der ligner dem selv, hvilket anbringer kvinder og især kvinder med anderledes baggrund, der udsættes for intersektionel forskelsbehandling, bl.a. på grund af deres racemæssige, etniske eller socioøkonomiske baggrund, i en klart ufordelagtig situation; der henviser til, at venturekapitalvirksomheder med kvindelige partnere er 2-3 gange så tilbøjelige til at investere i kvindeledede virksomheder (25); der henviser til, at manglen på kvinder i beslutningstagende roller i venturekapitalvirksomheder er en af de primære kilder til det vedvarende finansieringsgab for kvindedrevne virksomheder i EU (26); der henviser til, at en af de vigtigste årsager til det vedvarende finansieringsgab for kvindedrevne virksomheder i EU, er, at kvinder er mindre tilbøjelige til at søge ekstern finansiering såsom banklån, venturekapital eller finansiering via statslige programmer og i stedet tyr til selvfinansiering i form af personlig opsparing eller finansiering fra familiemedlemmer (27); der påpeger, at gennemførelse af foranstaltninger til at opnå en mere ligelig repræsentation af kvinder og udvikle et kønsbalanceret finansielt økosystem, skabelse af et gunstigere miljø på EU-plan og tilvejebringelse af tilstrækkelige budgetmidler er afgørende for at skabe både de nødvendige finansieringsbetingelser og det essentielle netværk af kvindelige investorer, således at kvindeledede virksomheder kan trives;

O. der henviser til, at seks medlemsstater har oprettet 11 private fonde for at udfylde finansieringsgabet for kvindelige iværksættere, og at disse fonde i deres investeringskriterier anvender kønsrelaterede hensyn, der tilgodeser diversitet; der henviser til, at nogle af disse fonde har modtaget national støtte eller EU-støtte, hvilket viser, hvor vigtig en rolle de offentlige politikker spiller for fremme af iværksætteri (28);

P. der henviser til, at der er udfordringer med hensyn til effektivt at måle iværksætteri i EU;

Q. der henviser til, at under 8 % af de største virksomheders CEO'er er kvinder;

R. der henviser til, at 59 % af alle videnskabsfolk og ingeniører i EU i 2018 var mænd, og at kun 41 % var kvinder, altså et gab på 18 % (29); der henviser til, at sociale normer, stereotyper, kulturel afskrækkelse og kønsbaserede forventninger til karrierevalg, der ofte forstærkes gennem uddannelsesindhold og studieplaner, er to af de vigtigste drivkræfter bag kønsopdeling inden for højere uddannelser og på arbejdsmarkedet;

S. der henviser til, at det er afgørende, at Europa har lige mange kvindelige og mandlige iværksættere for at sikre diversificering af indhold og produkter; der henviser til, at startups med kvindelige ledere i EU mellem 2014 og 2018 var lige så tilbøjelige til at tilbyde nye produkter og tjenesteydelser som dem, der havde mandlige ledere (30), hvilket viser, at kvinder og mænd må anses for at præstere lige godt inden for innovation; der påpeger, at man ved at motivere flere kvinder til at blive iværksættere kan forbedre kvaliteten og mangfoldigheden af innovationer, produkter og tjenesteydelser;

T. der henviser til, at European Network of Female Entrepreneurship Ambassadors indtil videre har arrangeret over 650 møder på nationalt plan og er nået ud til over 61 000 potentielle kvindelige iværksættere; der henviser til, at dets ambassadører har støttet oprettelsen af over 250 nye virksomheder, der er ledet af kvinder, samt adskillige nye networking- og virksomhedsstøtteklubber for kvinder (31);

U. der henviser til, at der i 2020 var flere mennesker, der kendte nogen, som havde lukket en virksomhed, end der kendte nogen, der havde startet en (32), hvilket på ny understreger betydningen af at skabe en god grobund for alle former for iværksætteri og til stadighed være være forbundet med andre økonomier, så man forbliver vågen over for nye muligheder, og så man kan sikre fremtidens job;

V. der henviser til, at det kønsbestemte løngab i EU ligger på 14,1 % og kun har ændret sig minimalt i det seneste tiår; der henviser til, at 24 % af det kønsbestemte løngab skyldes overrepræsentationen af kvinder på relativt lavtlønnede områder såsom omsorgs-, sundheds- og uddannelsessektoren;

W. der henviser til, at iværksætteri kræver viden og færdigheder; der henviser til, at en forøgelse af kvinders og pigers uddannelsesniveau bidrager til deres økonomiske empowerment og en mere inklusiv økonomisk vækst; der henviser til, at livslang uddannelse, opkvalificering og omskoling, navnlig for at holde trit med den hurtige teknologiske og digitale omstilling, øger deres faglige muligheder og er vigtige for kvinders og pigers sundhed, velfærd og livskvalitet;

X. der henviser til, at iværksætteri bør være tilgængelig for alle kvinder, herunder kvinder med handicap, ældre kvinder og kvinder med en minoriseret racemæssig eller etnisk baggrund; der henviser til, at kvinder med handicap kan have flere vanskeligheder i forbindelse med opstart af egen virksomhed; der påpeger, at iværksætteri blandt ældre kvinder ikke promoveres, selv om de bør betragtes som et værdifuldt og uudnyttet potentiale for økonomisk vækst; der henviser til, at fremme af iværksætteri blandt indvandrerkvinder kan give dem store muligheder for integration på arbejdsmarkedet og fremme deres økonomiske uafhængighed og empowerment;

Iværksætterprogrammer, uddannelse og kompetenceopbygning

1. understreger, at kvindeligt iværksætteri bidrager til at øge kvinders økonomiske uafhængighed og empowerment, som er en væsentlig forudsætning for at opnå samfund med ligestilling mellem kønnene, og bør opmuntres og promoveres i hele EU; bemærker, at økonomisk uafhængighed styrker kvinders lige deltagelse på arbejdsmarkedet, giver mulighed for kontrol over produktive ressourcer og øget deltagelse i økonomisk beslutningstagning på alle niveauer samt økonomisk empowerment og selvbestemmelse, hvilket er afgørende for, at kvinder kan realisere deres rettigheder og opnå ligestilling; fremhæver, at enhver kvinde, der ønsker at blive iværksætter, bør opmuntres hertil, da drift af en virksomhed skaber job og indtægter og dermed merværdi for virksomheder og samfundet som helhed; opfordrer Kommissionen til at intensivere sin indsats for at øge kvinders beskæftigelsesfrekvens i EU og lette deres adgang til arbejdsmarkedet, herunder ved at skabe yderligere incitamenter for kvindeligt iværksætteri; hilser Kommissionens forslag til et direktiv om løngennemsigtighed velkommen;

2. beklager, at kvinder ikke starter og driver virksomheder lige så meget som mænd; opfordrer indtrængende medlemsstaterne til at indføre erhvervsvenlige reformer med henblik på at fremme ligestillingen og øge antallet af kvindelige iværksættere; opfordrer til, at kvinders behov og deltagelse på arbejdsmarkedet samt den horisontale og vertikale arbejdsmarkedssegregering undersøges nøje på EU-plan;

3. påskønner Kommissionens initiativer såsom Women TechEU og European Innovation Council Women Leadership-programmet og oprettelsen af forskellige europæiske netværk for kvindelige iværksættere; opfordrer indtrængende Kommissionen og medlemsstaterne til at promovere sådanne initiativer mere aktivt ved at fokusere på EU's bæredygtige vækstpotentiale og støtte kvindelige iværksætteres resultater i al deres mangfoldighed; opfordrer Kommissionen til at styrke netværk, der fokuserer på kvinders iværksætteri på europæisk plan, med det formål at sætte skub i innovation og samarbejde mellem nationale, europæiske og internationale netværk; påpeger, at yderligere grænseoverskridende samarbejde mellem kvindelige iværksættere kan styrke EU's indre marked;

4. opfordrer Kommissionen og medlemsstaterne til at inddrage offentlig-private partnerskaber i deres initiativer, fordi private virksomheder kan spille en værdifuld rolle som rådgivere og formidlere af relevante og specialiserede færdigheder til kvindelige iværksættere; opfordrer indtrængende Kommissionen til at facilitere oprettelse af paneuropæiske netværk mellem kvindelige iværksættere og til at støtte deres samarbejde; opfordrer Kommissionen til at oprette programmer, der fremmer kreativitet inden for innovation, sikre iværksætteri på arbejdsmarkedet og sørge for, at kvinder kan tilføre samfundet merværdi;

5. understreger, at mentorforhold mellem erfarne og nye iværksættere kan være gavnlige for begge parter og bidrage til at øge kendskabet til iværksætteri, bekæmpe tvivl med hensyn til, om man skal kaste sig ud i iværksættersektoren, og fremme udveksling af oplysninger og rådgivning mellem kvindelige iværksættere;

6. fremhæver nødvendigheden og betydningen af at anerkende og fremme kvindelige iværksættere og investorer som rollemodeller og mentorer og af at sikre, at disse rollemodeller repræsenterer kvinder i al deres mangfoldighed; bemærker i den forbindelse EU's pris til kvindelige innovatorer 2021 og European Network of Female Entrepreneurship Ambassadors, som tilskynder kvinder til at betragte iværksætteri som en karrierevej; opfordrer Kommissionen til at gøre fremtrædende kvindelige iværksættere og investorer til rollemodeller ved at iværksætte en europæisk bevidstgørelseskampagne om iværksætteriets potentiale, som primært skal være rettet mod kvinder, og til at gennemføre casestudier af kvindelige iværksættere;

7. opfordrer Kommissionen til i samarbejde med medlemsstaterne at udvikle en strategi med sigte på at sikre en meningsfuld repræsentation af alle kvinder fra forskellige baggrunde i beslutningstagende roller og med specifikke foranstaltninger og politikker, der kan gavne deres økonomiske empowerment; opfordrer til at sikre, at alle foranstaltninger med henblik på kvinders iværksætteri omfatter et intersektionelt perspektiv, så det sikres, at alle kvinder modtager den relevante hjælp og støtte, og at ingen kvinder lades i stikken;

8. påskønner de offentlige og private iværksætterprogrammer for kvinder i medlemsstaterne, som omfatter aspekter af netværkssamarbejde, mentorordninger, uddannelse, coaching og konsulenttjenester og professionel rådgivning om juridiske og skattemæssige spørgsmål med henblik på at støtte og rådgive kvindelige iværksættere og fremme deres økonomiske uafhængighed; bemærker, at offentligt tilgængelige rapporter og erklæringer i syv medlemsstater tyder på, at disse programmer har en positiv virkning; opfordrer indtrængende Kommissionen og EIGE til at indsamle kønsopdelte data fra alle medlemsstater og analysere virkningerne af programmer for kvindelige iværksættere; opfordrer Kommissionen og medlemsstaterne til at udveksle bedste praksis for at styrke og øge andelen af kvindelige iværksættere og selvstændige i EU; opfordrer medlemsstaterne til at fremme en veludviklet uddannelsesstrategi med henblik på at udbyde uddannelse på forskellige niveauer lige fra bevidstgørelse og information til special- og videreuddannelse, og til at tage højde for de forskellige muligheder og begrænsninger, der gør sig gældende i specifikke virksomhedsmiljøer, og for de mange forskellige karakteristika og behov, som kvindelige iværksættere har, med særlig vægt på balancen mellem arbejds- og privatliv; understreger behovet for one stop shops, der tilbyder f.eks. kurser og uddannelse inden for en lang række fag, f.eks. regnskab og marketing, til iværksættere med få eller ingen erfaringer eller kvalifikationer; bemærker, at et sådant initiativ kan give flere kvinder mod på at blive iværksættere;

9. opfordrer Kommissionen og EIGE til at stille ajourførte og sammenlignelige statistikker til rådighed med henblik på at analysere iværksætteres og selvstændige erhvervsdrivendes økonomiske betydning og de forskellige kategorier inden for iværksætteri og selvstændige med hensyn til branche, opdelt på køn for at fastslå andelen af kvindelige iværksættere og selvstændige; gentager sin opfordring til Kommissionen og medlemsstaterne om at forbedre indsamlingen af kønsopdelte data, statistikker, studier og analyser, navnlig om kvinders deltagelse på arbejdsmarkedet og på områder såsom uformel beskæftigelse, iværksætteri, adgang til finansiering og sundhedsydelser, ulønnet arbejde, fattigdom og virkningen af sociale beskyttelsessystemer; minder om EIGE's rolle i denne henseende og opfordrer Kommissionen til at anvende disse data til effektive kønsspecifikke konsekvensanalyser af sine egne og andre EU-agenturers og -institutioners politikker og programmer;

10. opfordrer navnlig til øget kvindefokuseret promovering af og bevidstgørelse om STEM-fag, digital uddannelse og finansiel forståelse med henblik på at bekæmpe de fremherskende stereotyper inden for uddannelse, skolers læseplaner og erhvervsvejledning; opfordrer til at det sikre, at flere kvinder kommer ind i disse sektorer, hvilket vil give plads til mere forskelligartede måder at administrere og lede på og derigennem tilføre disse sektorer en merværdi og bidrage til deres udvikling; understreger betydningen af at udvide perspektivet for kvindeligt iværksætteri, så det kommer til at omfatte flere sektorer end STEM og IT og flere forskellige former for iværksætteri; opfordrer Kommissionen og medlemsstaterne til at gennemføre foranstaltninger med henblik på at forbedre diversificeringen af iværksætteri og til at fremme sociale og kollektive former for kvindeligt iværksætteri; hilser specifikke former for uddannelse, forskning og studier inden for iværksætteri velkommen; fremhæver betydningen af at fremme uddannelse og karrierer inden for finansiering til kvinder for at støtte udviklingen af et pålideligt netværk af kvindelige investorer og understreger samtidig behovet for at sætte kvinder i stand til at være økonomisk uafhængige og trives som iværksættere;

11. beklager, at kvinder er underrepræsenterede på lederposter, og understreger det presserende behov for at fremme ligestillingen mellem mænd og kvinder på alle beslutningstagningsniveauer inden for erhvervsliv og administration; opfordrer til en hurtig forhandlingsproces vedrørende direktivet om kvinder i bestyrelser; understreger behovet for, at der ydes mere og bedre information om iværksætteri som en attraktiv karrieremulighed både for unge kvinder i skolen og for kvinder, der står uden for arbejdsmarkedet, og som påtænker at træde ind på eller at vende tilbage til arbejdsmarkedet; opfordrer Kommissionen til at fremme iværksætterstøtteprogrammer for ældre og bemærker, at dette kan nå ud til kvinder, der er lukket ude fra arbejdsmarkedet; understreger nødvendigheden af at fremme politikker til stimulering af højvækstvirksomheder samt vækst og udvikling i mellemstore og store virksomheder for at sikre, at flere kvinder bliver iværksættere og støtter bæredygtig vækst; opfordrer medlemsstaterne og Kommissionen til yderligere at øge kendskabet til støttepolitikker blandt kvindelige iværksættere med henblik på at nedbringe de bureaukratiske og administrative hindringer for adgang til programmer, der har til formål at fremme iværksætteri; påskønner bestræbelserne på at fremme støtte fra eksperter og konsulenter, der som mentorer kan opbygge kvindelige iværksætteres selvtillid og guide dem gennem alle faser af iværksætterprocessen under hensyntagen til alle de involverede aspekter, herunder spørgsmål vedrørende lovgivning, skat, administration, økonomi og regnskaber samt juridiske, formelle, arbejds- og rekrutteringsmæssige spørgsmål;

12. opfordrer til, at kvinders potentiale som iværksættere anerkendes inden for alle sektorer og uddannelsesområder, herunder kvindedominerede områder som f.eks. sundheds- og undervisningssektoren; understreger behovet for at stille videreuddannelses- og omskolingsmuligheder til rådighed for arbejdstagere og for dem, der går fra lønarbejde til selvstændig erhvervsvirksomhed; opfordrer Kommissionen til at fremme livslang læring for alle; understreger, at iværksætterdimensionen også skal anerkendes i alle ungdomsprogrammer på europæisk plan; opfordrer medlemsstaterne samt de regionale og lokale myndigheder til at investere i omskolings- og opkvalificeringsprogrammer rettet mod kvindelige selvstændige og iværksættere med særlig fokus på omskoling inden for finansiel forståelse;

Adgang til kapital

13. understreger behovet for at anerkende kvindelige iværksættere og selvstændige erhvervsdrivende som rentable investeringsmuligheder og som kilder til økonomisk vækst og jobskabelse;

14. opfordrer medlemsstaterne og Kommissionen til at øge bevidstheden om og lette adgangen til finansiering for kvindelige iværksættere og selvstændige, herunder alternative former for finansiering for at sikre, at der er finansiering til rådighed, og at den når ud til dem; bemærker, at kvindelige iværksættere er mere tilbøjelige til at benytte alternative kilder såsom crowdlending og finansieringsplatforme; bemærker, at mikrolån i visse tilfælde har vist sig at være en god metode til at motivere flere kvinder til at starte deres egen virksomhed; anerkender virkningen af finansieringspolitikker og de positive virkninger, de kan have for kvinder; opfordrer medlemsstaterne og de regionale og lokale myndigheder til at gøre brug af de eksisterende europæiske strukturfonde til at nå ud til og fremme kvindelige iværksættere og selvstændige; opfordrer indtrængende Kommissionen til at oprette et europæisk netværk af kønsbevidste investorer; mener, at et sådant netværk vil kunne give virksomheder, der ledes af kvinder, relevante forbindelser, netværk og finansieringsmuligheder; understreger behovet for oplysnings- og informationskampagner om eksisterende og fremtidige EU-finansieringsmuligheder for kvindelige iværksættere med henblik på at yde skræddersyet støtte til kvindelige virksomhedsejere og iværksættere og øge synligheden af kvindelige ledere, så de kan træde stærkere igennem som rollemodeller og bryde de nuværende stereotyper; opfordrer indtrængende Kommissionen til inden for rammerne af Small Business Act at udarbejde en handlingsplan for kvindelige iværksættere og som en del heraf et paneuropæisk iværksætter-, innovations- og investeringsarrangement, der samler forskere, iværksættere, startups og frem for alt private equity-investorer, med henblik på at fremme nye forretningsmuligheder for kvinder;

15. glæder sig over den indsats, som de særlige private investeringsfonde har gjort, og som inkorporerer kønskriterier i deres investeringsvurderinger for at afhjælpe underfinansieringen af virksomheder ledet af kvinder; opfordrer Kommissionen til at støtte saminvesteringsprogrammer med venturekapitalfonde og business angels, der har fokus på investering i kvinder og mentorprogrammer for kvindelige iværksættere; mener, at dette ville være en effektiv indsats for at pleje økosystemet helt fra grunden;

16. glæder sig over offentlige og private midler til gennemførelse af ligestilling mellem kønnene, mangfoldigheds- og inklusionspolitikker; bemærker i den forbindelse Diversity Commitment-initiativet, som er det første initiativ i verden, hvor private fonde har forpligtet sig til at måle og kortlægge kønsfordelingen og til årligt og offentligt at rapportere om deres resultater;

17. fremhæver den vigtige rolle, som mikrokreditter spiller for at forbedre kvinders finansielle inklusion ved at overvinde markedsmæssige og sociale hindringer på de finansielle markeder; bemærker, at fordelen ved mikrofinansiering er, at den giver kvindelige iværksættere mulighed for stærke incitamenter til at skabe en bæredygtig virksomhed, eftersom de skal tilbagebetale lånet, og dette instrument er designet specifikt til at dække behovet hos folk, der oplever problemer med at få adgang til konventionelle lån;

18. opfordrer Kommissionen og medlemsstaterne til systematisk at spore og overvåge kønsopdelte data i hele Unionen for at sikre data af høj kvalitet om EU's og de nationale finansieringsprogrammer; minder også om vigtigheden af, at der indsamles data om ligestilling, så der foreligger information om tværgående oplevelser af forskelsbehandling og fremhæver, at dette kan tjene som grundlag for mere velfunderede politiske beslutninger i fremtiden og for fremme af kvinders økonomiske uafhængighed; bemærker, at dimensionen med kvindeligt iværksætteri skal anerkendes i udformningen af erhvervs- og SMV-relaterede politikker med henblik på at sikre en passende politisk ramme, der støtter mere kvindeligt iværksætteri og innovation gennem mangfoldighed;

Bedre rammer for kvindelige iværksættere

19. opfordrer medlemsstaterne til at gennemføre Rådets henstilling fra 2019 om sikring af en effektiv adgang til social beskyttelse og rettigheder, herunder pension og orlov for alle selvstændige erhvervsdrivende, og til at gennemføre alle de principper, der er fastsat i den europæiske søjle for sociale rettigheder, som en metode til at sikre ikke-forskelsbehandling og fremme ligestilling mellem kønnene;

20. opfordrer medlemsstaterne og Kommissionen til at integrere ligestillingsaspektet i alle faser af processen med udformning af foranstaltninger for kvindelige iværksættere og til at konsultere en forskelligartet gruppe af potentielle og allerede etablerede kvindelige iværksættere med henblik på at sikre, at støtteforanstaltningerne er afstemte med og modsvarer deres forventninger og behov;

21. understreger behovet for at fjerne administrative hindringer for at starte en virksomhed for at gøre det mere attraktivt for kvinder, herunder indvandrerkvinder, at blive iværksættere eller selvstændige; opfordrer medlemsstaterne til at overveje at udvikle standardiserede administrative pakker, som iværksættere skal følge i de tidlige faser af virksomhedsetablering; mener, at dette vil lette den administrative byrde i samspillet med lokale myndigheder såsom skattemyndigheder, kommuner osv.;

22. understreger behovet for at udvikle Europas innovative økosystem med henblik på at sætte flere kvinder i stand til at skabe bæredygtige og profitable virksomheder og innovation med henblik på at styrke EU's konkurrenceevne, økonomiske vækst og jobskabelse;

23. opfordrer Kommissionen til at gennemføre de foranstaltninger, der er fastsat i meddelelsen om bedre regulering og i dens SMV-strategi, hurtigst muligt;

24. understreger behovet for vejledning og forenklede formularer, procedurer og processer med henblik på at hjælpe kvindelige selvstændige med at finde rundt i lovgivningen f.eks. med henblik på eksport; bemærker, at navnlig mikrovirksomheder og SMV'er allerede har et problem med manglende ressourcer til at finde rundt i og håndtere efterlevelseskrav i forskellige medlemsstater; opfordrer Kommissionen og medlemsstaterne til at evaluere og, hvor det er nødvendigt, forbedre vejledningen og administrationen;

25. hilser Kommissionens dagsorden for bedre lovgivning velkommen; mener, at Kommissionens villighed til at implementere »en ind, en ud«-princippet er et vigtigt skridt i retning af at minimere de administrative byrder for virksomheder, herunder startups og SMV'er, og derigennem gøre det mere attraktivt for kvinder at blive iværksættere eller selvstændige;

26. opfordrer medlemsstaterne til at overveje stærkere skatteincitamenter eller fleksible skattestrukturer med henblik på at forbedre rammevilkårene for iværksætteri og selvstændig erhvervsvirksomhed; peger eksempelvis på beskatning af iværksættere i den tidlige fase, hvor man ved kun at beskatte indtægter eller udskyde skattebetalingerne med henblik på at sikre kapital kan gøre det mere attraktivt for kvinder at blive iværksættere eller selvstændige;

27. fremhæver betydningen af balancen mellem arbejdsliv og privatliv og adgang til sociale ydelser, som kan betales og er af god kvalitet, som en forudsætning for kvindelige iværksættere og selvstændige; anerkender, at kvindeligt iværksætteri og selvstændig virksomhed kan give den nødvendige fleksibilitet til at opnå en bedre balance mellem arbejdsliv og privatliv; understreger betydningen af at muliggøre en ligelig fordeling af huslige og omsorgsmæssige forpligtelser for at opnå den fornødne balance mellem arbejdsliv og privatliv, således at kvinder kan engagere sig i iværksætteri og selvstændig virksomhed; opfordrer Kommissionen og medlemsstaterne til at sikre en bedre balance mellem arbejdsliv og privatliv gennem bedre barsels-, fædre-, forældre- og omsorgsorlov, fleksible arbejdstider og børnepasningsfaciliteter på stedet og ved at fremme telearbejde; fremhæver, at arbejdstider og arbejdsmønstre i landdistrikterne er meget forskellige fra arbejdstider og arbejdsmønstre i byområder, og at det er vigtigt at tilbyde børnepasning, der er tilpasset de særlige behov for kvinder i forskellige områder; opfordrer medlemsstaterne og de regionale og lokale myndigheder til at støtte sociale rammer, f.eks. for ældre og omsorgskrævende personer, og til at sørge for mere fleksible børnepasningsordninger og muligheder for forældreorlov, da de er afgørende for, at flere kvinder kan få lyst til og mulighed for at blive iværksættere; opfordrer medlemsstaterne til at gennemføre Barcelonamålene ved at sikre dækning af disse behov gennem investeringer i tilgængelige og prismæssigt overkommelige pasningsordninger af høj kvalitet og til at modernisere dem, således at kvinder ikke behøver at vælge mellem familie og deltagelse på arbejdsmarkedet; understreger, at yderligere forbedringer af kvinders muligheder for at blive iværksættere kan spille en afgørende rolle med hensyn til at lukke det kønsbestemte løngab i medlemsstaterne; påskønner de foranstaltninger, som nogle medlemsstater allerede har truffet på dette område, og opfordrer dem indtrængende til at sikre adgang til børnepasning og langtidspleje af høj kvalitet, til at fremme adgangen for selvstændige og til hurtigt og fuldt ud at omsætte og gennemføre direktivet om balance mellem arbejdsliv og privatliv, og opfordrer Kommissionen til at overvåge det effektivt; anerkender de nationale forskelle i socialpolitikken og respekten for nærhedsprincippet; fremhæver, at det er i medlemsstaternes interesse at fremme familievenlige arbejdsmodeller;

28. er bekymret over, at Revisionsretten i sin særberetning nr. 10/21 om integration af kønsaspektet i EU-budgettet konstaterede, at Kommissionen ikke i tilstrækkelig grad havde implementeret integrationen af kønsaspektet eller gjort brug af kønsopdelte data og indikatorer; opfordrer Kommissionen til at gennemføre kønsbudgettering for at sikre, at kvinder og mænd får ligelig gavn af de offentlige udgifter, herunder inden for NextGenerationEU og alle de økonomiske genopretningsforanstaltninger;

o

o o

29. pålægger sin formand at sende denne beslutning til Rådet og Kommissionen.

(1) EUT C 11 af 12.1.2018, s. 35.

(2) EUT C 66 af 21.2.2018, s. 44.

(3) EUT C 346 af 27.9.2018, s. 6.

(4) EUT C 390 af 18.11.2019, s. 28.

(5) EUT C 456 af 10.11.2021, s. 232.

(6) EUT C 456 af 10.11.2021, s. 191.

(7) EUT C 456 af 10.11.2021, s. 208.

(8) EUT C 67 af 8.2.2022, s. 137.

(9) OECD, The Missing Entrepreneurs — Policies for Inclusive Entrepreneurship, OECD Publishing, Paris, 2019.

(10) OECD, The Missing Entrepreneurs — Policies for Inclusive Entrepreneurship, OECD Publishing, Paris, 2019.

(11) Bajcar, B. and Babiak, J., »Gender Differences in Leadership Styles: Who Leads more Destructively?«, 34th IBIMA Conference, Madrid, November 2019. https://www.researchgate.net/publication/337534934_Gender_Differences_in_Leadership_Styles_Who_Leads_more_Destructively

(12) European Parliament Policy Department for Citizens’ Rights and Constitutional Affairs, »The professional status of rural women in the EU«, Brussels, May 2019. https://www.europarl.europa.eu/RegData/etudes/STUD/2019/608868/IPOL_STU(2019)608868_EN.pdf

(13) Ibid.

(14) Global Entrepreneurship Monitor, Women’s Entrepreneurship 2020/21: Thriving Through Class, London, 2021.

https://gemconsortium.org/report/gem-202021-womens-entrepreneurship-report-thriving-through-crisis

(15) Eurostat, Women in Management, Publications Office of the European Union, Luxembourg, 2020.

(16) Foss, L., Henry, C., Ahl, H. and Mikalsen, G., . »Women’s entrepreneurship policy research: a 30-year review of the evidence«, Small Business Economics, 53(2), pp.409-429.

(17) OECD, The Missing Entrepreneurs — Policies for Inclusive Entrepreneurship, OECD Publishing, Paris, 2019.

(18) Ibid.

(19) OECD, OECD/INFE 2020 International Survey of Adult Financial Literacy, OECD Publishing, Paris, 2020.

(20) Skonieczna, A. and Castellano, L., »Gender Smart Financing. Investing In and With Women: Opportunities for Europe«, European Economy Discussion Papers, No 129, Publications Office of the European Union, Luxembourg, July 2020.

(21) European Commission and European Investment Bank, Funding women entrepreneurs: How to empower growth, 2018.

(22) Women in VC, Experior Venture Fund and Unvconventional, Funding in the CEE Region Through the Lens of Gender Diversity and Positive Impact, 2021.

(23) EBAN, Statistics Compendium — European Early Stage Market Statistics, EBAN, Brussels, 2019.

(24) International Finance Corporation, Moving Towards Gender Balance in Private Equity and Venture Capital, International Finance Corporation, Washington DC, 2019.

(25) Women in VC, Experior Venture Fund and Unconventional Ventures, »Funding in the CEE Region Through the Lens of Gender Diversity and Positive Impact«, online.

(26) European Commission, Gender Smart Financing. Investing In and With Women: Opportunities for Europe, Publications Office of the European Union, Luxembourg, 2020.

(27) OECD, The Missing Entrepreneurs — Policies for Inclusive Entrepreneurship, OECD Publishing, Paris, 2021.

(28) Eurofound, Female entrepreneurship: Public and private funding, Publications Office of the European Union, Luxembourg, 2019.

(29) Eurostat, »Women in science and technology«, Products Eurostat News, 2. oktober 2020.

(30) OECD, The Missing Entrepreneurs — Policies for Inclusive Entrepreneurship, OECD Publishing, Paris, 2019.

(31) https://ec.europa.eu/growth/smes/supporting-entrepreneurship/women-entrepreneurs/support-tools-and-networks-women_en

(32) Global Entrepreneurship Monitor, 2021/2022 Global Report — Opportunity Amid Disruption, GEM, London, 2022. https://www.gemconsortium.org/reports/latest-global-report